37

Lai Siangtho Kidalna Lum

**(593)**

**T**

**hukham** bang leh Lai Siangthothu banga thu a gen kei uh leh amaute sungah khuavaak omlo a hi hi.” Isa. 8:20. Khua mial tawh kipawl khaa gilote’ vangliatna leh khemna husapi a dal nadingun Pasian mitein Lai Siangthothu len ding uh hi. Satan khemna kelluphum teng Lai Siangtho in tel takin pholak mawk ahih manin mite in Laisiangatho thumaan a theih khak ding dal theihna om khempeuh tawh a dal niloh hi. Pasian thu hat in kipuah phatna a hatna mun khempeuh ah Satan in na anak sep zaw kan zel hi. Ahangin Khazih leh a nungzuite a langpan nunung pen adingin hanciam theih tawp suah-in tu in a thasaan hi. A nunungbel khemna lianpi a sawtloin ih nawk ding hi. AntiKhazih in nasep a lamdang pen eite mit muh in hong seem ding hi. Ataktak leh a kheem pen kibang phial phial ding ahih manin, Lai Siangtho tawh lo-in khen tel hak mah mah ding hi. Amaute teci pan’na leh a na lamdang bawl te uh leh a thugente uh I sit tel ding hi.

Pasian thukham a om khempeuh a zui kim nuamte kilang bawl-in ki simmawh ding hi. Amaute Pasian sung bek ah ding thei ding uhhi. Tua mite in hong tung ding thuaksiatna leh sit telna te a do zawh nadingun Pasian thu leh A deihna theih tel uh kul ding hi. Pasian gamtatzia, a gam uk zia, leh a vaihawmna te a telsaim uh ciangin Pasian a zahtak in A deihna bangin a gamta thei bek ding uh hi. Lai Siangtho thumaan tawh a lungsim a hatsakte lo buang in kidona nu nung do zo lo ding uh hi. Mi khempeuh in sit telna thuak ding uh hi. **(594)** Pasian thu leh mite’ thu koi mang zaw ding? cih khentelna pen tu mah mah in I neih ding hi ta hi. I khete Pasian thumaan suangpi tungah a kinga hiam? Pasian thukhamte leh Zeisu upna khahsuah loin ding kip dingin I kiging khol hiam?

A mah ki that dinga haan panin tho kik ding ahihna thu Honpa in singkhuam tungah a ki khai lup ma-in a nungzuite a hilh hi. Vantung mite in tua thute nungzuite lungsim sung ah aphawk sak kik-kik zel hi. Ahih hangin nungzuite in Rome kumpi’ hakkol panin hih leitung bumpi mah mah a hon khia dingin a lam en uh hi. A lam etpa uh in mai zum huai takin sihna thuak ding cih pen thuak hak sa mah mah uh hi. Amau ciapteh ding thuphamawh pen pente mang ngilh uh ahih manin, ze etna hun hong tun ciangin a kiging lo a suak uh hi. Zeisuh in gen khol kei leh Ama sihna in nungzuite lam etna khempeuh bei sak kil kel ding hi. Nungzuite tel mah mah dingin Khris in a genkholh mah bangin eite tung ah zong hong piang ding hilhkholhna thu te kitel takin hong genkhol hi. Hehpihna kong kikhakna tawh a kizoma thupiang dingte leh buaina hun ciangin kigin kholh nading ziate zong kitel takin a hong gen hi. Theih ding a phamawh hih thumaante a ki gen ngei kei leh mi honpite in phawk kha lo ding uh hi. Gimna hun ciangin a kiging khollo a suah theih nading in, hotkhiatna ngah zo ding zah-a thuman deihna lungsim amuh peuh peuh Satan in matkhiat sak pah pah hi.

Pasian in thu phamawh patau kona mite tunga hong piak ciangin a phat mawhna zia zui-in vantung mite hong leenga a gen bang lim tawh hong lak hi. Mi khempeuh in zong na lung himawh in ngaihsun le uh a deihna a hi hi. A lau huai thukhenna in amawh kawk Sapi leh a milim biakna ( Mang. 14:9-11) pen mite in lunghimawh in tel sin le uh sapi ciamtehna bang ahi hiam cih theitel in, tua tawh bangci kipelh thei ding cih zong thei le uh a deih a hi hi. Ahih hangin mihonpi in thumaan za nuam lo-in a bil uh heii khia uh a, tangthu mawk mawk lam ngat san khin uh hi. Ni nu nung ni ding en khol in sawltak Paul in a genna ah, “Thuhilhna pha manglo in, bilthak nei-in, amau deihgawhna bang thu hilh a tami, amau ading a koih ding uh hi.” na ci hi. 2 Tim. 4:3. Tua hun pen tu-in a hong tung ta a hi hi. Mipi in Lai Siangtho thumaan deih lo uh hi. Bang hang hiam cih **(595)** leh amau mawhnopna leh leitung deihna tawh ki lehbulh ahih baan ah Satan inamau deih te pia in khem beh lai uh hi.

Ahih hangin Pasian in Upna khempeuh phuh nading leh kipuah phat nadingin Lai Siangtho bebek a leen nuam milom khat leitung ah nei lai hi. Laisiamte lungpilnate, leitung pilna neite, pawlpi upna guite leh counsel khensatna thute, a kilem ngaplo pawlpi tuam tuamte, a tam zaw thukimna cih thute in biakna man leh maanlo khentel nadingin cing lo uh hi. Upna khat pe-peuh leh thukham khat peuh ih saan’ ma-in “Topa in hi bangin ci hi” cih tawh khensat pen thukhentatna maan hi bek ding hi.

Pasian thu sangin mite thu mah lawp zaw dingin Satan in mite a hansuah den hi. Mite in ama ading amah mah in Lai Siangtho zong khia-a a theih tel ding sangin Bishop te peuh, Pastor te peuh, Upna thuhilh Siate peuh makaihna zui lel dingin pan tah zaw hi. Tua makaite lungsim ukcip-in, mipite zong ama deih bangin ki uk thei pah hi.

Khazih in nuntaknathu a gen ciangin mimawl te in, zaknop sa in, lungdam takin a thu gente ngai uh hi. Siampi leh makai tampi in zong athugente a um uh hi. Ahih hangin siampi Liante leh gam-uk mang lianpite in mawh sak in A thugente langpan ding bek ngim khol kinken uh hi. Mawhsak nadingin langdo-a a hanciamna khempeuh uh ah Khazih genthute in alungsim uh a leh zawh zawsop hi. Ahih hangin manial nopna lungsim a pai man un, Pasian vangliatna leh pilna in Amah Messiah ahihna kitel sak zaw hi napi, a nial hamtang ve ve uh hi.. Nial kei le uh lah amau zong A nungzuite suah kul ding cih lah utlo zel uh hi. Zeisuh nialte tua mite pen a neu tuung uh a kipan mite’ zahtak dinga a kihilhte a uh hi. Amau thuneihna aana tawh mite na ki uk uh a, mipi’zahtak leh biak a nangahte na hi zel mawk uh hi. Amaute ki dong uh a, “Bangci daan hiam? Ukpi te leh laithei te in Zeisuh um lo uh hiam? Amah Khazih ahih leh bang hangin hih mipil te in saang lo mawk uh a hi hiam?” ki ci uh hi. Tua hi a, hi bang makaite thu zawhna hangin Jewte a nambup un a Honpa uh a nial asuak uh hi.

**(596)** Siampite leh Upate a tua ci gamtat sak khaa pen mah in tu in zong Biakna-a mi hoih mi gina ka hi a ci tampite tung ah na asep lam ong ki dawk lai ve ve hi. Amau te in tu hun ading a hong kipia Lai Siangtho thumaan pen sit tel in zongkhia nuam lo uh hi. Amaute in a pawl tamna uh, a maipha ngahna uh, leh ahauhna uh suang uh hi. Tua hangin thumaan keemte pen a tawmna uh, a zawnna uh, a kidawk zawh lohnate uh, leh leitung tawh a ki helzau theilo a thu upna te uh hangin neu-et in a mawh sak uh hi.

Tua laitheite leh Phariseete neih lungsim leh azat uh aana maan lo pen Jewste hun tawh bei khawm pah lo ding ahih lam mukhol hi. Mihing aana tawh mimal lungsim deihteelna kiuk cipna hun hong tung lai dinga, tua in pawlpi akhang khangin pawlpi gim pia mah mah ding hi cihzong mu khol zo hi. Tua manin laitheite leh Phariseete nakpi-a a taaina te na kiciamteh a, tua pen a hong tung lai ding khang thak te a hong thu-hilhna zong a hi hi.

Pasian na seemte bek in Lai Siangtho khiatna gen thei ding hi ci-in Rome pawlpi in thu a khung hi. Thuhilh Siate bek in Pasianthu hilh thei ding thu ngah-in a dang teng in ngah lo hi. Kipuahphatna (Reformation) in mi khempeuh tung ah Lai Siangtho a pia khia hi. Ahih hangin Romete khun tua ngeina in amau leh amau ading Lai Siangtho sim ding Protestantte nangawn a dal hi. Amau pawlpi in a khiatna a bawl bang bek saang dingin kihilh uh ahih manin, Lai Siangtho sung pan thuman ki tel zaw a muh uh hangin amau upna phuhsa upna thugui leh pawlpi pomsa upna bang lo peuhmah a saang ngam tuan lo mi tul tampi a om hi.

Lai Siangtho sung ah zuau thuhilh Siate kidop nading a dim tak-in om hi na pi in amau’ khaa kep nadingin a Siate bek uh a pum muan kha ta leu leu uh hi. Tu hun-in biakna nei ka hi a ci mite mah hi napi in a Siate uh hilhna baan ah ama upna letsanh gen ding bangmah a nei lo mi tul tampi mah a om hi. Tua bang mite in Honpa hilh thu te nagawn phawk-in nei nawn lo phial uh a, a Siapa uh’ gen bang bang pum muan in mittaw sial khau let mai uh hi. Tua Siate a khial **(597)** thei het lo ding ahi uh hiam leh? Lai Siangtho khuavaak tawh ong makaih uh hi cih ih thei tel kei buang leh khaa nuntak na dingin tua mite bang pum muan theih mawk ding I hi hiam? Leitung zuih lampi ngiilsa panin pial khiatna ding khop in hangsanna nei lo uh ahih manin, mi tampi in laisiamte nung mawk zuih zuih uh hi. Amau adingin thuman zong khia-a sit tel ding ngaap lo uh ahih manin lampialna sikkol in amaute a khih cip hi. Tu lai tangkona thak Lai Siangtho thumaan mu gige sa, leh Kha Siangthoin zong tua tangkona panpih hi cih thei gige napi-in Siate lang panna azuih man un tua khuavak tawh aki nungngat san uh hi. A lungsim sung uh ah thuman a muh uh hangin siate’ vang nang lah in thu dang a ngaih sun ngam kei uh hi. Mimal neih khensatna leh teeltheihna nangawn thu manial midang khat khut sungah a tung sak hiau mawk uh hi.

Satan in a matsa mite a lom hen nading lampi tampi a nei hi. Khazih singlamteh gal-a a do pawlte tawh ki sak in, tanau-itna naikhau hual tawh mitampi a henkhawm hiau mawk hi. Nuta pata hihna, ta nau hihna ahi zongin kizopna, kipawlna khat peuh a neih phot nak uh leh tua tung tawn in mimal khensat theihna lungsim gakcip sak hi. Tua in a suahtakna ding un a zuihsa lampi leh a kizopna sa khau apeek tat zo nawnlo zah dong dingin akoih hi.

Pasian vangliatna leh thumaan ki khen khia thei lo hi. Lai Siangtho nei na pi-a ngaihsut lampialna tawh Pasian zahtak-a kibawl ve ve pong mawk pen hi thei lo hi. Mite in up dan leh zuih dan thupi lo a, ih gamtat maan thupi zaw hi ci thei uh hi. Ahih hangin gamtatna pen upna zui a kalsuanna ahi zel hi. Khuavak pen ih batna om napi ih zuih theih nadingin za nuamlo in, va mu nuam kei le’ng, tua khuavak a nialte ki suak in, khuavak sangin khuamial mah a teel zaw I hi lel hi.

Mihing muhna ah,”hoih hi ci-a i ngaih sut khak thu khat pen, sih theihna ding thu na hi thei zawsop hi” Paunak 16:25. Pasian deihna theih nading hun pha a kipiak an mun ah, lampialna leh mawhnateadingin ”thei khalo mawk inga” cih pau lapzon tawh ki maap lo hi. Khualzin mi khat lamkabom hong **(598)** tunga, koi pen in koi lai mun hong tun’ ding cih lai ki suang a mu hi. Tua lamlak lai thu-sim loin, a dang khat a zuih leh, lam dung ah bang zah in lungsim hoih le gamtat hoih nei in, a lampi maan tawn bangin a ki ngaihsut hangin, lamkhial a tawn mah hi ve ve hi.

Ama deihna leh hong hilh thute theih in i zuih theih nading in Pasian in Ama thubu Lai Siangtho eite hong pia hi. Thukham theipa khat in Topa ze-et dingin hong pai a, “Nuntak tawntungna ka luah nadingin bang ka bawl ding hiam?” a ci hi. Honpa in Lai Siangtho sung mah leen-in, “Thukham sung ah bang ki gelha hi hiam? Bang thu na sim kha hiam?” na ci kik hi. “Thei kha ke’ng “ cih bang lel tawh a kua mah maap lo hi. Pasian thukham palsatna thaman daan thuak ding panin peng sak lo hi. Bang hang hiam cih leh, tua thukhun-ii deihna bulpite leh a nget thute tel taka kigenna Lai Siangtho amau khut sung ah om hi. Gupna ngah nadingin, mi khat peuh in ama hoih sak bang, cih pong te, Siate in a hoih hi ci uh a, cih bang lel mawkte, ki siksan thei loahih manin, mikim in ama nuntakna ahot na dingin amah mah in Lai Siangtho thumaan zong khia in a sit tel ding uh ki sam a hi hi. Ama kizawh dan khauh in, Siapa in thumaan thei hi cih muannate in gupna zon na ah zat ding dinmun kip hi lo hi. Amah in vantung lam zuatna lamkabom-a lai kigelh pen nei hi. Tua lamlahna bang bek zuih ding hi a, lampi dang khat leh thu dang peuh lunggulhna tawh ki nawngkai sak lai lai ding hi lo hi.

Ngaihsuttheihna lungsim a nei mi peuh mah ading athu lian bel in Lai Siangtho panin thumaan zongkhia in, tua thumaan zui-a mi dang te zong zui sak ding a hi hi. Eite in kuhkalna tawh nisial-in Lai Siangtho sim-in, a thute khai kaak kawi kawi-in, mun khat leh mun khat i et kaak ding ki sam hi. A mimal in Pasian mai-a eima ading thudotna a dawng dingte i hih man in, Pasian huhna suangin thu zuih dan Pasian deih tawh ki tuah sak ding i ngaih sun ding hi.

Lai Siangtho sung ah tel taka ki lak thumaan te pen laisiamte in pil kisakna tawh sim-in tel hak leh zuih hak sa uh hi. Lai Siangtho pen thusim le thu thuk hi, ei’ theih phak loh khiatna nei khaa lam thu siim hi, ci-in hilh uh hi. Tua bang te pen zuau thu hilh Siate a cihte a hi uh hi.

(599) Tua bang mite kiang ah Zeisuh in, “Note in Lai Siangtho ahi zongin, Pasian vangliatna ahi zong in theilo na hih uh ciangin, um khial hilo na hi uh hiam? “ ci hi. Marka 12:24. Lai Siangtho kammalte pen, limlahna leh genteh sawnna a kizang a hih kei buang leh, a kammal om bangin a khiatna laak pah lel ding hi zaw hi. Khazih in khapna khat hong nei a, “Mi khat peuh mah in Pasian deihna bangin a gam tat nop leh, hih thu Pasian’ thu” athei ding hi” ci hi. Johan 7:17. Mite in Lai Siangtho a sim uh ciangin agen thu a om bangin zuih pah lel leh, zuau thuhilh Siate in a buai sak kei nak uh leh, nasep ki mainawt mah mah ding hi. Tu-a lamkhial-a vak vai mi a tul mun tulte zong Khazih huang sung ah hong lut ding uh a, vantung mite lungdam mah mah ding uh hi.

Eite in ih lungsim hatna zah zah tawh Lai Siangtho sim in, i pilna leh i siamna vekpi zangh-in Pasian thuthuk mihing theih theih ciang ding pen theih ding i hanciam ding hi. Tua baan ah, naupang bangin hilh nop-in a thu man a om bang lungsim maan tawh up pah pah lel ding ahih lam ih mang ngilh kei ding hi. Leitung pilna tawh Lai Siangtho sung thu haksate pen tel kheh zawh theih ngei ding hi lo hi. Mi tampite mot hanciam bangin leitung pilna suang zaw loin, thungetna leh ki-apna tawh Pasian deihna tel nop takpina lungsim maan tawh Lai Siangtho I sim zaw ding hi. KEIMAH ahi alian mah mah Topa kiang panin pilna I ngah nadingin hilh theih ding lungsim leh ki niamkhiatna lungsim tawh Ama kiang I zuan ding hi. Tua hi kei leh gilo vantung mite in I lungsim hum cip in, khauh sak ding ahih manin thumaan I man kha thei nawn kei ding hi.

Thuthuk hi ahih kei leh Thupi lo hi ci-in mitampi in a nusiat uh Lai Siangtho mun tampite pen Khazih Saang pana ki hilh mite adingin lam lahna leh a hehnemna kammal thupi mah mah pen te ahi zaw uh hi. Lai Siangtho siam a kici Theologiante in Pasian thumaan tel hak hi a cihna munte uh pen zui nuam lo uh ahih mana a thu thei tel nuaam lo kineih in a mit uh a hum uh ahi zaw hi. Lai Siangtho thumaan theih siamna pen leitung pilna pan hi lo zaw-in lungsim ngimna khat bek tawh thumaan deih tak takna pan ki ngah ahi zaw hi.

Lai Siangtho pen thu ngen lo pi-in mawk sim ding ahi kei hi. Lai Siangtho sung thu a manphatna ciap khak theih na ding leh a tel hak munte telsiam na ding in Kha Siangtho bek in hong huh thei hi. Vantung mite nasep pen Pasian thu I tel zawh nading, a deih huaina ih lung sungah a ten nading, **(600)** leh a hilhnate telin, a kamciamte hangin lawpna leh thahatna I ngah zawh nadingin a huh ding uh hi. Laphuakpa tawh “Nangma thukham sung panin a lamdang nate ka muh theihna dingin keima mitte hong hon’ sak in.”( Late 119:18) i ci khawm ding hi. Lai Siangtho sim leh thu nget thadahna manin mawhzolnate in nan zawhloh ding lim in hong kilangh zel uh hi. Bang hang hiam cih leh Satan pen Lai Siangtho galhiam tawh do un a cih Satan pen Lai Siangtho galhiam tawh do un a cih Pasian kamciam pen zolna athuakte in phawk den kha lo zel uh hi. Ahih hangin Pasian thu a thei nuam takpi te kim kot ah vantungmite om uh a, a kisap pen hun ciangin a sap bangun thumaan a phawk sak zel ding hi. “Galpa in tuiciin khang banga hong vuh ciangin Topa Kha Siangtho in galpa langdo nadingin dial-kaih hong lap toh sak ding hi.” ( *Isa. 59:19*).

Zeisuh in nungzuite kiang ah, “Ahih hangin ka min tawh Pa in hong sawl ding Huhpa a kici Kha Siangtho in na khempeuh hontg hilh dinga, no kiangah kong gen khempeuh hong phwkkiksak ding hi” ( Johan 14:26) ci in na khaam hi. Ahih hangin Khazih hilhna teng pen I lungsim sung ah na vom phot ding hanga, tua pen haksatna hun ciangin Kha Siangtho in hong phawk kik sak ding a hi hi. “Nang tungah kong khialh lohna dingin ka lung sim sungah nangma thu ka khol hi,” (Late 119:11) David in ci hi.

Tawntung nuntakna thumanpha a sa mi peuh mah in uplahna hong lut khak loh nadingin ki kem ding uh hi. Khuampi banga akip Thumaan khuampite teek mah zong hong nawk ding hi. Eeng kona, muutna te, leh tu hun thukhel-kawi le a lauhuai dang dangte’ bat khak loh dingin ki kep zawh hi lo hi. Satan in a ze etna leh mawhzolnate mi a pawl pawlte omzia tawh kituak dingin siampha zel hi. Amah in laisiam lote sim mawhna leh nuihsatna tawh zo thei hi. Laisiamte pen Science lam leh Philosophy kici thu ngaihsutna lam tawh Lai Siangtho muang lah dingin leh a sim mawh sakdingin zo thei ve ve hi. Khangnote bang zong Khristian dinmun bulpi muang lah sak hi. Tua khangnote’ Pasian uplahna leh ki daaithahna te in baan nei to zel hi. Tampi takte in anu a pate uh’ upnate ciamnuihna-in nei uh a, thupha pia **(601)** Kha Siangtho pen simmawh uh hi. Heb. 10:29. Pasian zahtak a kaai sak ding leh leitung adingin thupha a bawl ding nuntakna tampi takte uplahna huu namsia in zaap keu khin hi. Mihing pilna tawh khensat-a aki sialhpih uh thute muang uh hi. Pasian huhna ngah lopi-a thumaan Pasian thuk mu a kici mitampi, tua bangin, Satan thangzaak sung ah awk zel uh hi.

Eite in leitung tangthu sung ah a hun thupi bel laitakin anungta kha te I hi hi. Leitung mite tun nading aki khensat ding hi ta hi. Ih mai lam nuntak nading leh mi dangte nuntak gup ngah nading pen tu-a I omzia te tunga ki nga ding ahi hi. Thumaan Kha Siangtho makaihna I ki sam hi. Khazih nungzui khempeuh in I theih nop ding thu pen, “Topa aw, bang ka bawl ding nong deih hiam?” I cih ding ahi hi. Topa mai ah ki niamkhiat-in, an ngawl-in, thu ngen-in, Ama thute, a diak diak-in thukhenna thu, ih lungngai ding hi. Pasian thu thuk tawh nuntak nading I tel kan ding hi. Hun tomno khat nangawn mawk bei sak ding ahi kei hi. I kiim kot ah na lianpi pite piang piang hi. Eite in Satan bumsa leitang tungah I om hi. Pasian galvilte aw ihmu kei un. Galpa in hong buk hi. Nang khamuangin na lusuk leh nang’ tungah hong zuan-in samat bangin hong bawh ding hi.

Pasian mai-a a om dan uh tel loin mi tampite in khem thuak uh hi. Mawhnate bawl lo tei uh ahih manin a lungdamna te uh ki kum uh. Ahih hangin Pasian nget thupha bawl ding pen awl mawh lo zel uh hi. Pasian deih lungsim leh nuntaak picing a gah ding uh a awl mawh kei uh hi. Pasian huan sung ah singkung khat hih lel bek ki tang cing lo hi. Pasian in amaute thupha pia napi, a lam-et gahpha ahi thupha a bawl theih dingte uh a bawl kei uh leh leiba-in siik kik ding hi. Vantung laibu sungah tua bang te pen leitung a noksak lel te, ci in ki ciamteh hi. Ahih hangin tua ciang pen lam et beina hi nai lo sam hi. Pasian migitna a zaangkhai bawla a thupha a na sim mawhte tawh a ki bangin itna lungduaina in makaih khawm lai hi. “Tua ahih **(602)**ciang in; ‘A ihmu mi aw, khanglo in la, Sihna pan tho kik in! Tua bang ahih leh Khris in nang tungah hong tang ding hi “(Ephet 5:14-16).

Tel sitna hun hong tun’ ciangin amau nuntakna Pasian thu(Lai Siangtho) tawh amakaih mi hong kilang ding hi. Tuuk hun sungin singkung khempeuh a kibangin a teh a dum khin hi. Khawkhaal (American te Phalbi) ciangin singkung pawl khat a teh a pulh hi. A hing den leh a tehpulh nam hong ki lamdang hi. Tua mah bangin Khristian tak leh a kheem zong tu ta dih-in ki lang khia nai lo hi. Ahih hangin a kilat ding hun hong nai mah mah ta hi. Pasian langpangte a ut leh tho ta hen. Upna guptuam neite leh mi thuak zolote in a khut uh viik kik ta hen; bawl siatna te hong so kik hen. Lung hiang neite leh a ki-neihtawmte hoi ding a upna uh khah lel ding uh hi. Ahih hangin Khristian maan ahi te pen suangpi bangin kip ding uh hi. Hun nop lai sangin a upna uh khauh zaw lai dinga a lam etna uh kician zaw ding hi.

Laphuakpa in, “*Na teci pan’na te ka lung ngai-ngaai hi*” “Na thuhilhnate hangin thu theihtelna ka ngah hi; tua ahih ciangin a manlo lampi khempeuh ka mu dah hi.” Late 119:99, 104. “Pilna nei-in, thu a thei mipa in, a lungdam mi ahi hi.” “Amah in gun gei-a kisuan singkung bang hi a, lui gei ah a zung kha hi. A tehte hing den ahih man in nisa kihta lo hi. Kitatsat lo-in gah den ahih manin guah zuk loh kum cingin zong lung kham tuan lo hi.” Paunak 3:13; Jer. 17:8.

38

Patau Kona Nunung

**(603)**

**T**

**ua** khit ciangin vantung panin vantung mi dang khat a hong pai suk ka mu hi. Amah in aana a lian mah mah nei a, ama vang in leitung buppi a taan’ hi….Tua ciangin vantung panin aw dang khat ka za a, ‘Keima mite aw, a mawh gamtatna ah kihel kha-in a gim thuakna thuakpih kha ding na hih manun hong pai khia un’ a ci hi.” Mang. 18:1,2,4.

Hih Lai Siangtho mun in, Mang. 14:8-a Babylon cipna ding tawh kisai thu a tangko kikna ding hun a kawk to ahi hi. Thang huaina nam kim kigawmna, Babylon hong pianna thu a gen beh ahi hi. Tua pen 1844 kum-in khat vei ki tangko ngei zo hi. Hih a gen behna ah, biakna lam omzia a gen beh hi. Thumaan a nialna man-un mite lungsim mial sem sem in, ngawng khauh sem sem ding uh a, Pasian um lo bit a suah hel dong uh tun ding uh hi. Tua tangkona a nialte in Pasian thukhun khat a nawk paih khit uh ciangin, a nawkpaih uh thu a zui tei tei te a bawl siat dongun kalsuanto lai ding uh hi. Khazih pen bang mah-in ki sim lo dinga, Ama thu leh Ama mite ki mawh sak ding hi. Pawlpi tuamtuam te in sikha hopihna a saan’ **(604)** uh ciangin mihing ci-le-sa hong leen ni loh thu teng kinil khia in-in biakna ka nei hi a ci mite in mawhna a suuk pi teng hum cip-in sel sim zaw ta ding uh hi. Sikha hopih thei upna in a khem thei khaa te a dingin kongkhak hon sak dinga, tua ciangin. dawite thu upna leh gilo vantung mite thuneihna te pawlpi sung ah hong ki lang ta ding hi.

Babylon tawh kisai hih hilhkholhna a gen laitak hun-in, “Ama mawhna in vantung baan a, Pasian in ama mawhna a phawk ta hi” ci hi. Mang. 18:6. Babylon in a mawhna hai dim let sak ta ahih manin, ama tung ah ki siatna a ki buak ta ding a hi hi. Tua Babylonte sung ah Pasian mi pawl khat om lai uh hi. Pasian thukhenna dan a ki buak main, Babylon mawhna leh athuak ding gimna tawh a ki pelh theih na dingun, tua mi citakte ki sam khia phot ding hi. Tua banga nasepna pen, avang tang tawh leitung a salhvaak, a aw-ngaih mah tawh hong kumsuk in Babylon mawhna a tangko vantungmi lim la-in agen hi. A hong tangko thupuak sungah “Ka mite aw hong pai khia un” cih sapna aki hel hi. Hih tangkona pen vantung mi thumna tangkona tawh kop-in leitung a teeng mi khempeuh tung ah a tawp khakna-a ki tang ko ding a hi hi.

Leitung in a nawk ding thubuai pen lauhuai mah mah hi. Leitung vangliatna khempeuh ki kop-in Pasian thukham langdo-in, “a neu a lian, a hau a zawng, to nei to peng,” (Mang 13:16) a vekpi-un pawlpi thukhun-ngeina zui in Nipi maan lo tang ding hi ci-in thu pia khia ding uh hi. Tua thu anial pe-peuh kumpi daan thuak dinga, a tawpna ah thah ding ki lawm hi, ci ding uh hi. A lehlam pan-in Piangsakpa tawlngakni pen tan’ ding a sawl Pasian thukham in sawl man’na ngen-a, a palsat peuh mah hehna thuak dingin tawng zel hi.

Pasian thukham sik cip-a mihing thukham a zui mi khem peuh in, Pasian sangin a teel zawk, a thu a zuih vangliatna neipa Sapi-ii ciamtehna ngah hi ci-in kitel takin gen hi. Vaang nei khat tawh ki pawlna lim ama teelna tawh a saang a suak hi. Vantung pana hilhna **(605)** ah, “Mi khat peuh in sapii leh a milim bia in a tal tang tung ah a hih kei leh, a khut tungah a ciamtehna a ngah leh tua mi in hehna hai sung pan, Pasian hehna leeng gah zu ciil a dawn ding hi,” a ci hi. Mang. 14:9, 10.

Ahih hangin hih thumaan kipuak in atelkhit ciangin, a lungsim khentatna tawh a nial masiah Pasian hehna mi khat peuh in mawk thuak pah lo ding hi. Hih thumaan tuam vilvel pena za kha ngeilo mi tampi a om hi. Amau tel ding in Thukham nambat li-na ki sam lai ahih lam ki lak nai lo hi. Mite lungsim leh ngaihsutna thei-a a sittel Topa in thumaan thei leh a pom ding mi peuh mah hih kidona sung ah khemna thuak dingin mawk nu siat lo ding hi. Mi khempeuh in a thu tel-a a deih zawk a teel theih nadingun khuavak ngah kim phot loh pi in Thupiakna pen mite tung ah a ki mot sawl ding hi lo hi.

Sabbath pen ki nialna khempeuh mungpi suak ahih manin, thu mang hihna sit telna hong suak ding hi. Sittelna nu nung pen hong om ciangin Pasian beel leh beel lote ki kal ah tel khenna gamgi hong ki khung ding hi. Kumpi leh gam deihna zui-a kibawl upadi zui in thukham lina tawh ki leh bulh sabbath maan lo ki tang pen Pasian tawh ki langdo vangliatna tawh kipawlna a hih bang mah in, Pasian thukham zui-a Sabbath maan tan’na pen Piangsakpa tunga thumaan na lim dawkna a hi hi. Pawl khat in leitung uliante tungah ki-apna lim in sapi ciamtehna a ngah a suak uh a, a khat te in bel Pasian vangliatna muang zaw in a teel zawk uh manin Pasian ciamtehna a ngah a suak uh hi.

Vantung mi thumna tangkona a tangko kawi kawi mite pen mi patau sak buaina bawl bang lel-in ki seh ta dih lai hi. Amaute’ hilhkholhna ah America ah biakna khah khong nop lohna om dinga, biakna leh gam ukna ki kop-in Pasian thukham zuite bawl sia ding uh hi ci-a hilhna pen dinmun nei lo, thu mot phuah bangin ki seh sak ngei khin zo hi. Hih gam pen tu-a a hihna sa baan ah lam dang thei tuan nawn lo ding hi, ci-in kip takin pulak khin uh hi. Biakna suahtakna om hi, ci uh hi. Ahih hangin Sunday aana hial-a tang dingin hong **(606)** sawl uh ciangin, tua a up zawh loh uh thu hong tung takpi ding hi thong veh ee cih mu ding uh a, tangkona in ni danga a suk khak zawh ngei lohna munte ah zong gah hong nei ding hi.

A khang a khang-in Pasian in leitung leh pawlpite mawhna lak-in taai dingin Ama naseemte sawl ngit nget hi. Ahih hangin mihingte in a baih lam lam thute hong kihilh leh bek za nuam uh a, thumaan citak pen sang thei lo zel zaw uh hi. Puahphate in zong amau nasepna te panin minam leh pawlpite mawhna te a kawk khiat ding uh ciangin thukhual mah mah, ki dawm mah mah sa-in a seem uh hi. Amaute in Khristian nuntak hoih lak uh a, tua tawh mite Lai Siangtho sung upna ah hong ki heii thei ding a lam en uh hi. Pasian Kha Siangthoin amaute tung ah hong tung hi. Khasiangtho in Elijah tung ah haan’na lungsim a piak ciangin gilo kumpi leh minamte lampialna a taai bang mah-in Lai Siangtho thumaan hilhlo in a om thei nawnlo uh a, nidanga a hilh ngam loh uh upna pen hilh tei tei uh hi. Khasiangtho in a maute thanuam sak ahih manin alau huai khemna thu leh Topa piak thumaan pen hangsan takin a tangko khia uh hi. Tua bang dan tawh tua patau kona thumaan pen mite in a za uh hi.

Tua bang mah in vantungmi thumna thupuak pen zong ki tangko ding hi. Tua thu pen vangliatna tawh piak ding hun hong tun’ ciangin Topa in a ki niamkhiat mite khut zat in Ama nasepna-a dinga ki pia takpi lungsimte a zangh ding hi. Tua bang naseem dingin laisinna sangpi pan-a pilna neite hi zaw loin, Kha Siangtho tawh a ki nilh mite ahi zaw ding hi. Upna leh thu ngetna tawh a ki zomden mite lawpna tawh kuan khia ding uha, Pasian in amaute apiak thute tangko khia ding uh hi. Tua ciangin Babylon kih-huai gamtat mawhna teng, kumpi aana tawh zuih ding a ki khung pawlpi bawl tawm thukhun leh nipi zatnate, leh a lau huai sikha hopihna nasep hong lutna thu, leh simtham takin pope te vangliatna in mai hong nawtna te, a vek-in hong ki dawk khia ta ding hi. Hih patau kona thupi pen in mite tok zo mah mah ding hi. Tul mun tul tampite in a zakngei loh uh hih bang thu hong ngai ding uh hi. Vantung pan kipia thumaan a nialna hangin Babylon ahi pawlpi in mawhna sungah apuk na thu **(607)** teci kipang pen lam dang sa mah mah sa-in ngai ding uh hi. Mite in lawp mah mah sa-in a Siate uh kiang ah pai-in, Hih bang thu ahi mah hiam? ci in adot uh ciangin, a Siate un tua tangthu mawk mawk peuh, thuhoih bek hilhkholhna tawh, thu theih nop zaw deuh te peuh gen pih in a patauhna teng uh hawl khiat sak uh hi. Ahih hangin pawl khatte in mihing aana lel tawh lungkim thei lo uh ahih ciangin tel dot zaw lai uh a, “Topa in tua ci hi” acih te bek za nuam uh hi. A minthang Siapa te in tanglai-a Pharisee te mah bangin lung ngol-in tua thupuak pen Satan’ aa hi cih sak uh a, tua ciangin mawhna a it lai mite taw holh-in hih thu a tangkote bawl sia sak zaw ngel mawk uh hi.

Ki nialna hong ki zelh in gam thak thak ah hong lut hi. Mite in akituancil Pasian thukham lam ah a ki sap khiat zel ciangin Satan patau mah mah hi. Thupuak a keem keem vangliatna in thunial mite hai sak lel ding hi. Pawlpi Siate in mihing sep theih loh zah phial-in hanciam-in na seem uh a, tua khuavak mai dal uh hi. Dal kei le uh a tuu honte lak uh ah khuavak taang ding hi. Hih thu tawh kipawl nasepna, leh thu kikupna khempeuh ahih theih zah-un suk siat sak uh hi. Pawlpite in kumpi’ tungah huhna ngen uh hi. Tua sung ah pope pawl te leh Protestant te hong ki pawl uh hi. Sunday aana hial-a tan’ ding thu hong khauh zaw-in a kitel zawk ciangin Pasian thukham zuite kumpi upadi tawh gaak ding uh hi. Gapna, thong khiatna tawh tawng gawp-in pawl khat pen zaliatna leh hamphatna tah in ki zol ding hi. Ahih hangin amaute kipna lahna-in, “Ka khialhna uh Pasian thubu panin hong lak un,” ci uh hi. Luther in zong tua bang mah-in na ci ngei zo hi. Pawl khat te thukhen mang zum ah ki puak-a, thumaan khauh takin a gen khiat uh ciangin a za mi pawl khat pen Pasian thukhamte kim tak-a zuihna lam pang ah hong ding uh hi. Tua bangin mi tul tampi te mai ah khuavak ki puak hi. Tua bang hi kei leh hih thumaan tangkona amaute in za kha lo ding uh hi.

Lungsim upna tawh Pasian thu a um thei mimal peuh mah tual gal bangin kido **(608)** ding hi. Satan mai humna tawh nute pate in thu um thei a tate uh genthei sak ding uh hi. Topate leh tonute in Pasian thukham zui nuam a naseemte nen cip ding uh hi. Itna sutat in, thu um tate luah ding go-le-gamh teng tan sak in, inn pan ki hawl khia ding hi. Paul in a genkholhna te tung kimding hi, “Zeisu Khazih tunga a citak mi khempeuh in bawl siatna thuak ding uh hi” ci hi. (2 Tim. 3 :12). Thumaan leen-a Sunday-nipi a nial peuh mah, kim khatte thong ah ki khia-in kim khat te ki hawl khia dinga, kim khat te sila bangin ki bawl ding hi. Mihing pilna tawh et-in hih thu pen a piang thei ngei lo ding bang a hi hi. Ahih hangin hong keem keem Pasian Kha Siangtho kidok khia dinga, Satan in hong pum uk cip ciangin , amah in thukham mudah ahih manin a lamdang dangin thu a piang ding hi. Pasian kihtakna leh itna om kei leh mihing lungsim pen lamdang sak huai zah-in gilo thei hi.

Khuasia hong ki pei-in, thumna vantung mi’ tangkona ka um hi ci napi thumaan tawh akisiansuah nuamlo mi tampite in amau dinmun nusia-in, a lang lamte pawm zaw ding uh hi. Khuavak te zong a kibang hiam-hiam phial in mu napi leitung tawh kithuah in leitung lungsim pai luat manin, ze etna hong tun ciangin amaute in, a baih lam lam leh a ki dawk zaw zaw beel ding a ki ging kholsa mah uh a hi kin ken zo hi. Thumaan sunga lungkim sa mi gina, leh thugen siam minthang pawl khat te bangin, tua hun ciangin mi dangte khemna leh lam khial sakna dingin a siamna uh leh a vangneihna te a zangh uh hi. Tua bang mite pen a sanggam masate uh’ adingin gal gilo pente a suak uh hi. Amau upna hangin dotna dawng dingin Sabbath zangte thukhen mang zum mai ah a kisap ciangin, gam uk kumpi te el sem sem na ding in alawmte om zia uh thumanlo pipi in lawtin teci pan sak uh ahih manin, hih bang lampial mite pen Satan sawltak a ki zen pente a suak uh hi.

Hih bawl siatna hun sung in Topa naseemte upna ki sittel ding hi. Amau in muan huai takin patau kona tangko khia uh a, Pasian leh A thumaan bek a en uh hi. Pasian Kha Siangtho in amaute taw sawn-in, thu a gen gen nuam sak hi. Deihsakna lungsim siang in lawpsaka, Pasian huupna tawh amau sep ding na asem uh hi. Pasian in mite kianga gen ding a **(609)** piak thute tha sial loin a gen gen mai uh hi. Amau in a leitung hamphat nading uh zong loin amau nuntak nop tuam nading leh mite’ pahtawi ut se lo uh hi. Tua bang hi sam napi lang pang thusia hong ki phial ciangin mai bing -in, “Hih bang thusia piang thei ding mah mu khol hi le hang I kam paute ki dawmmah ding hi ve hang” ci lai ding uh hi. Haksatna in amaute um cih hi. Satan in a thuak hak mawh zolna tawh a nawt hi. A nasep pan mun a letnate uh amau zawh theih ding lim pua lo hi. Amaute ki susia gawp ding dan ahi hi. Amaute lawp theihna pen pen teng uh bei hi. Lah, a taw kik thei nawn kei uh hi. Tua ciangin a huh ding dang nei loin vanglian khat a om Pa’ thahatna a beel uh hi. Amau in a pau khiat sa kammal te uh amau ut-a pau zong hi lo cih a thei uh hi. A sawlpa’ sawl bang bang a tangko ahih lam uh a ki thei uh hi. Pasian in amau lungsim sung uh ah tua thumaan guan a, gen loin om thei lo uh a hi zaw hi.

Pasian mite in tua bang thuaknate mah hun beisa sung ah na thuak ngei khin zo uh hi. Wycliffe, Huss, Luther, Tyndale, Baxter, Wesleyte in upna bulpi teng Lai Siangtho tawh sit tel ding sawl uh a, a maan lo teng nusia dingin tangko uh hi. Hih mite zong na ki langdo hi. Khasiat huai sakna mal khat zong kihello in hehna tawh ki bawl sia hi. Ahih hangin a tawp tuan kei uh hi. Pawlpi tangthute ah a hun tuam tuam zui-in thumaan tuam vil vel tangko ding om zel a, a hun zui-a Pasian mite neih ding thumaan tuam om zel hi. Thumaan thak khat peuh a dawk ciangin a langdo na om zel a, tua thupha khuavak a saang mite na ki bawl sia-in na ki sit tel zel hi. Topa in a thumaan tuam vil vel tangko ding kisamte nawh sa-in pia sak zel hi. Tangko ding a ut lo kua om ngam hiam? Amah in leitungte kiang ah migitna thu tawh sapna nei dingin A naseem te A sawl hi. Gen kei mawk le uh amau mah mah ki sia mang ding uh hi. Khazih Sawltakte in a thuak ding uh gimna te zong khual zo loin na tangko ve ve uh hi. A nasep ding uh seem uh a, a thaman ding ahih leh Pasian a aap uh hi.

**(610)** Lang pangte a nasia zaw-in hong laan sem ciangin, amau hangin tua buai na teng apiang bang in ong dawk ahih manin Pasian nasemte lungsim a buai hi. Ahih hangin a lungsim sung khua phawkna leh Pasian kammal in amaute thumaan lampi zui ahih lam uh kha muang sakin, sit tel na a thuak zawh nading un hatna zong kipia hi. Ki demna leh bawl siatna nai sem in a hat na tawh ki tuak in amau upna leh lawpna zong a khang pha saan zel hi. A teci pan’na uh ah, “Pasian thumaan phel khap in pawl khat te kul kei, ci a pawl khat bek lak cih bang tawh leitung te pah-taakzon’na in ka ut kei uh hi” ci tang hial lel uh hi. “A na ka sep uh Topa in ko hong hon khia zo ding hi. Khazih in leitung ka zo zo hi, ci hi. Tua a kizo sa leitung kihta ding ka hi uh hiam?” ci uh hi.

Bawl siatna a nam nam hong piangte pen Satan a om lai teng leh Khristian pawlpi a kip lai teng a om zel ding mah a hi hi. Khuamial pawlpi’ langdona thuak loin kuamah in Pasian na sem thei lo hi. Gilo vantung mite in nawk dinga, a nasepna-a a ngah mite buai sak-in ama khut pan sut khia-in gal mat samat bangin bawl ding uh hi. Ama gamtat hoih in a sel-phona a thuak migilote kipawl uh a, Pasian kiang pan bang cih le’ng ki khenkhia thei ding hiam? ci-in mawh zolna a tuam tuam tawh zol ding uh hi. Tua banga a zawh zawh loh uh ciangin aana hial-a a lung sung lam upna suk siat sak ding a vaihawm uh ahi hi.

Vantung Biakbuk sungah Zeisu in Palai a sep laiteng Kha Siangtho hong kepna in gam ukte leh mipi lak ah nasem lai hi. Tua Khasiangtho in leitung gam ki ukna upadi te ah zong a hun khop tan khat len in huzap va nei hi. Tua upadite omlo hi leh leitung pen tu-a sangin nakpi in ki sia zaw lai ding hi. Gamuk ulian tampite Satan khutzatte ahih laitak hun mah-in Pasian in a zat gam makai tampi zong na om ve ve hi. Pasian na sepna mai dal ding vai hawmna khat nei dingin Gaalpa in anasemte a sawl ciangin Topa kihta thunei zo tham mah mah khat peuh Topa in na zangh zel a, vantung mite thu zawhna tawh tua thu kisung pen a kinial thei het lo dingin dal sak geih zel hi. Tua banga gilo vaihawmna pen a deih mi tawm- **(611)** no bek om zaw zel sak hi. Vantung mi thumna nasep a ki sep theih nadingin thumaan-ii galpa pen ki lencip lai phot hi. Tangkona nu nung pen ki tangko ciangin tu-a Topa khutzat gam maikai tung tawn in gam uk makai te in thuman ong phawk ding uh hi. Pawl khat in thumaan hong saang ding uh hia, lung kham buaipi hun sung teng Pasian mite tawh hong ding khawm ding uh hi.

Vantungmi thumna tangkona tawh hong ki kop vanglian vantungmi a dang khat pen-ii vaang tawh leitung buppi hong taang ding hi. Leitung bup a zel alian mah mah nasepna khat hong ki gen khol hi. Advent nasepna 1840-1844 sunga tangkona pen Pasian vanglian kilatna khat hi a, vantung mi khatna’ tangkona pen leitunga Mission ki phuhnasa mun khempeuh ah a tung hi. Mun khat khat te ah puahphate khanga kipan biakna lawpna om ngei sa lak ah thupi-in nasia pen hi ci uh hi. Ahih hangin tu-a a vanglian vantung mithumna tangkona tawh kop-a ki tangko ding pen tuate khempeuh sangin nakpi in nasia zaw lai ding hi.

Nasepna pen Pentecost ni-a tawh ki bang ding hi. “Guah masa” in Lungdamna Thu nasepna ah kong hong dinga, khaici manpha po nadinga kibuak ahih mah bangin, “Guah nunung” zong tua khaicite a tang cingin aki at theih nading in a ki buak ahi hi. “Tua hun ciangin Topa I zuih den leh I thei ta ding hi. Ama pai khiatna in zingsang bang hi a, Amah in leitunga guah masa leh guah nu nung zu bangin eite kiang ah hong pai ding hi.” Hosea 6:3. “Lungdam un, no Zion tate aw, na Topa Pasian tung uh ah ki paak un. Bang hang hiam cih leh, Amah in guah masa a hoih bek takin hong pia a, note ading guah hong zu sak lai dinga, guah masa leh guah nunung hong zu sak ding hi.” Joel 2:23. “Ni nu nung ni ciangin Pasian in mi khempeuh tung ah Ka Khaa Ka bua ding hi” ci hi. “Tua hun ciangin Topa min tawh thu ngente khempeuh in hotna ngah ding hi.” Sawltak 2:17, 21.

Lungdamna Thu hilh nasepna lian pen a ki pat tuunga thu konghong dinga kilang Pasian vangliatna sanga nasia zaw thupha hong kibuak phot loin nasepna ki tawp lo ding hi. Lungdamna Thu tangko **(612)** nasep kipat khiat nadingin guah masa ki buahna tawh hilhkholhna te a taang tun’ mah bangin, tua nasep kizawh nadingin guah nunung buah ding zong hong taangtung ding hi. Hi lai tak ah, “Ki puahthakna hun” ci-a Peter gen gen hun a hi hi. “Tua ahih ciangin no te ki sik kik un la ki khel un. Tua hi leh Pasian kiang panin ki puahthakna hun hong tun’ ciangin na mawhna te uh ki phiat siang ding hi; tua khit ciangin Amah in Zeisu hong pai sak ding hi,” ci hi. Sawltak 3:19, 20.

Pasian naseemte ki aapna siangtho tawh a maitangte uh taang hi. Tua in vantung pana thupiak tangkona ah mun khat pan mun khat man laang sak tuam mah mah ding hi. Leitung buppi ah aw tul tampi in patau kona tangko ding uh hi. Na lamdangte ki bawl dinga, cinate ki dam sak-in lim leh nalamdangte in thu um mite zui ding hi. Satan in zong zuau nalamdangte bawl a, mite’ muh-in van pan meikuang nangawn kia sak ding hi.” Mang. 13:13. Tua bangin leitunga teeng mite in amau panmun ding tek uh la ta ding uh hi.

Pasian Kha Siangtho tawh in telsakna nei ta ahih manin gatang kaih bang in thusut na tawh thupuakna ki tangko nawn lo ding hi. Kinial leh thuguisut nading teng ki laktel khin hi. Khaici kituh khin-a hong po hong khang to-in, a gah hong vui ta ding hi. Thupuak nasemte in huzap anei laihawmkhiat dingteng zong hawm khia khin uh hi. Hi napi mi tampi te lungsim in thumaan a mat siang nading leh a zuih nading pen uh a dal a om lai hi. Tu-in khuavaak in mun ci teng taan’ in, thumaan sianthona teltak in ki mu ta ahih manin, Pasian ta hoihte in amaute agaak cip khau-guite paltat ta uh hi. Innkuan kizopna khau, pawlpi kizopna khau cih bang lelte in amaute awh in hencip zo nawn lo hi. Thumaan pen nadang khempeuh sangin manpha zaw sa ta uh hi. Thumaan langdo dinga a kipawl huan uh hangin mi tampi in Topa lam ah dinmun hong la ta uh hi.